b'\n_START_ARTICLE_\nNederland\n_START_SECTION_\nNaturgeografi\n_START_PARAGRAPH_\nNederland er et s\xc3\xa6rdeles flatt land der bare de s\xc3\xb8r\xc3\xb8stligste omr\xc3\xa5dene, som strekker seg s\xc3\xb8rover langs grensen mellom Belgia og Tyskland mot Ardennene, har \xc3\xa5ser h\xc3\xb8yere enn 100 meter. H\xc3\xb8yeste punkt i den europeiske delen av landet er p\xc3\xa5 322,7 meter over havet ved Vaalserberg, p\xc3\xa5 grensen mot Tyskland og Belgia (Drielandenpunt, trelandspunktet). Den vestlige halvdelen av landet ligger i gjennomsnitt \xc3\xa9n meter over havet. Mange omr\xc3\xa5der ligger under havniv\xc3\xa5 og er vernet av diker langs kysten og langs de mange elvene og kanalene. Toppen av Mount Scenery p\xc3\xa5 \xc3\xb8ya Saba i Karibia er med 877 m. det h\xc3\xb8yeste punktet i Nederland som helhet._NEWLINE_En rekke elver renner gjennom Nederland til sitt utl\xc3\xb8p i Nordsj\xc3\xb8en. De st\xc3\xb8rste av disse er Waal (hovedl\xc3\xb8pet til Rhinen) og Maas. Begge disse har sitt utl\xc3\xb8p ved Rotterdam. En annen arm av Rhinen, IJssel, renner nordover ut i IJsselmeer. Elvene, kanalene og det flate landskapet kan sies \xc3\xa5 utgj\xc3\xb8re hoveddelen av naturgeografien i Nederland.\n_START_SECTION_\nPolitikk og administrasjon\n_START_PARAGRAPH_\nNederland er et konstitusjonelt monarki. Det politiske systemet har i hovedsak sin opprinnelse i grunnloven av 1815, da landet igjen ble selvstendig i kj\xc3\xb8lvannet av Napoleonskrigene. Landet har hatt et demokratisk system siden 1848, da revolusjonene i Europa tvang kongen til \xc3\xa5 gj\xc3\xb8re ministerne ansvarlige overfor et folkevalgt parlament._NEWLINE_Nederland er en desentralisert enhetsstat, men er samtidig ogs\xc3\xa5 en del av f\xc3\xb8derasjonen Kongeriket Nederlandene (sammen med Aruba, Cura\xc3\xa7ao og Sint Maarten). De tre medlemslandene i f\xc3\xb8derasjonen deler statsoverhode og overordnede statutter, og Nederlands grunnlov er underordnet statuttene i f\xc3\xb8derasjonen.\n_START_SECTION_\nStatsoverhode og regjering\n_START_PARAGRAPH_\nNederland har v\xc3\xa6rt et monarki siden 1815, og har i hele denne tiden hatt en monark fra Huset Oranien-Nassau. Siden 2013 har kong Willem-Alexander v\xc3\xa6rt monark og dermed landets statsoverhode. Monarken har i hovedsak en seremoniell rolle, og deltar blant annet i statsr\xc3\xa5d og undertegner nye lover._NEWLINE_Den nederlandske regjeringen kalles \xc2\xabministerr\xc3\xa5det\xc2\xbb (Ministerraad) og ledes av en ministerpresident (Minister-president, vanligvis omtalt som \xc2\xabstatsminister\xc2\xbb p\xc3\xa5 norsk). Statsministeren utpekes formelt sett av monarken, men vervet g\xc3\xa5r typisk til lederen for det st\xc3\xb8rste partiet i parlamentet. Nederland har negativ parlamentarisme, selv om det eksisterer en sterk uformell norm om at regjeringer b\xc3\xb8r ha flertall bak seg i parlamentet. Siden 2010 har Mark Rutte (VVD) v\xc3\xa6rt Nederlands statsminister.\n_START_SECTION_\nAdministrativ inndeling\n_START_PARAGRAPH_\nNederland er delt inn i 12 provinser. De fleste av disse har sin opprinnelse i grevskap eller hertugd\xc3\xb8mmer fra middelalderen, og de syv provinsene som dannet republikken De forente Nederlandene i 1581 eksisterer fortsatt._NEWLINE_Hver provins har sitt eget valgte provinsr\xc3\xa5d, kalt Provinciale Staten. Disse sitter i fire\xc3\xa5rsperioder. Fra hvert provinsr\xc3\xa5d velges det en provinsregjering, kalt Gedeputeerde Staten. Denne st\xc3\xa5r for den ut\xc3\xb8vende makten p\xc3\xa5 regionalniv\xc3\xa5, og ledes av en kommiss\xc3\xa6r utpekt av monarken (Commissaris van de Koning). I Limburg kalles Kongens kommiss\xc3\xa6r for guvern\xc3\xb8ren._NEWLINE_Provinsene deles igjen inn i kommuner, og pr. 1. januar 2018 har landet totalt 380 av disse. Ogs\xc3\xa5 kommunene har et visst selvstyre, blant annet med valgte kommunestyrer (Gemeenteraad). Hver kommune ledes av en borgermester (Burgemeester), som enten velges direkte eller utpekes sentralt p\xc3\xa5 anbefaling fra kommunestyret.\n_START_SECTION_\nKultur\n_START_PARAGRAPH_\nNederland har en historie med mange fremst\xc3\xa5ende malere. P\xc3\xa5 1600-tallet var den nederlandske republikken p\xc3\xa5 sitt mektigste, og i denne perioden virket de \xc2\xabhollandske mesterne\xc2\xbb som Rembrandt van Rijn, Johannes Vermeer, Jan Steen og mange andre. Blant ber\xc3\xb8mte nederlandske malere p\xc3\xa5 1800-tallet og 1900-tallet finner vi Vincent van Gogh og Piet Mondriaan. M.C. Escher er en velkjent grafisk kunstner. _NEWLINE_Nederland er hjemlandet til filosofene Erasmus av Rotterdam og Baruch Spinoza, og hovedarbeidene til Ren\xc3\xa9 Descartes ble utf\xc3\xb8rt der._NEWLINE_I storhetstiden blomstret ogs\xc3\xa5 nederlandsk litteratur, med Joost van den Vondel og P.C. Hooft som de mest kjente navnene. P\xc3\xa5 1800-tallet skrev Multatuli om de innf\xc3\xb8dtes d\xc3\xa5rlige forhold i den nederlandske koloniene. Viktige 1900-talls forfattere er Harry Mulisch, Jan Wolkers, Simon Vestdijk, Cees Nooteboom, Gerard van het Reve og Willem Frederik Hermans. Anne Franks dagbok ble skrevet under nazistenes okkupasjon av Nederland._NEWLINE_Replikaer av nederlandske bygninger finnes i Huis ten Bosch, Nagasaki, Japan. En lignende nederlandsk by finnes i Shenyang, Kina._NEWLINE_Nederlands landskode for telefoni er 31.'